b'\n_START_ARTICLE_\nSamarbeidslandene for utviklingsbistand i det s\xc3\xb8rlige Afrika\n_START_PARAGRAPH_\nSamarbeidslandene for utviklingsbistand i det s\xc3\xb8rlige Afrika (engelsk: Southern African Development Coordination Conference, forkortet SADCC) ble opprettet 1. april 1980, som f\xc3\xb8lge av Lusakadeklarasjonen "S\xc3\xb8rlige Afrika: Mot \xc3\xb8konomisk frigj\xc3\xb8ring". SADCC var opprinnelig en l\xc3\xb8s allianse mellom medlemsstatene, dannet som et resultat av en langvarig konsultasjonsprosess p\xc3\xa5 70-tallet. Et av hovedm\xc3\xa5lene var \xc3\xa5 initiere og koordinere utviklingsprosjekter for \xc3\xa5 redusere landenes \xc3\xb8konomiske avhengighet av det dav\xc3\xa6rende apartheid-regimet i S\xc3\xb8r-Afrika, samt \xc3\xa5 styrke medlemsstatenes og regionens innflytelse. SADCC besto opprinnelig av ni stater: Angola, Botswana, Lesotho, Malawi, Mosambik, Swaziland, Tanzania, Zambia og Zimbabwe. Namibia ble den tiende medlemsstaten i 1990._NEWLINE_17. august 1992 ble Samarbeidsorganisasjonen for det s\xc3\xb8rlige Afrika (SADC) opprettet som en videref\xc3\xb8ring av SADCC. Opprettelsen skjedde i Windhoek i Namibia da SADCs deklarasjon og traktat ble signert, som dermed ga organisasjonen en rettslig rolle. S\xc3\xb8r-Afrika ble medlem h\xc3\xb8sten 1994._NEWLINE_SADC har n\xc3\xa5 15 medlemsland: Angola, Botswana, Lesotho, Den demokratiske republikken Kongo, Madagaskar, Malawi, Mauritius, Mosambik, Namibia, Seychellene, S\xc3\xb8r-Afrika, Swaziland, Tanzania, Zambia og Zimbabwe. Hvert medlemsland koordinerer en eller flere sektorer.'